ທ່ານ ຮອງລັດຖະມົນຕີກະຊວງກະສິກຳ ສປ ຈີນ ພ້ອມດ້ວຍຄະນະເຂົ້າຢ້ຽມຂໍານັບ ທ່ານ ຮອງນາຍົກລັດຖະມົນຕີ ແຫ່ງ ສປປ ລາວ.
ໃນວັນທີ 24 ມັງກອນ 2018 ທີ່ຜ່ານມາ ທ່ານ ອູຊີງຫຼົງ ຮອງລັດຖະມົນຕີ ກະຊວງກະສິກຳ ສປ ຈີນ ພ້ອມດ້ວຍຄະນະເຂົ້າຢ້ຽມຂໍານັບ ທ່ານ ສົມດີ ດວງດີ ຮອງນາຍົກລັດຖະມົນຕີ ແຫ່ງສປປ ລາວ ການເຂົ້າຢ້ຽມໃນຄັ້ງນີ້ທັງ 2 ຝ່າຍໄດ້ໂອ້ລົມກ່ຽວກັບການພັດທະນາການຮ່ວມມືທາງດ້ານວຽກງານກະສິກຳ ແລະ ປ່າໄມ້ ເຊີ່ງທ່ານ ອູຊີງຫຼົງ ໄດ້ສະແດງຄວາມຮູ້ສຶກເປັນກຽດຢ່າງຍິ່ງທີ່ໄດ້ເຂົ້າພົບປະໃນຄັ້ງນີ້ ສປ ຈີນ ເປັນປະເທດນື່ງທີ່ມີຕະຫຼາດກ້ວາງໃຫຍ່ ແລະ ສປປ ລາວ ແມ່ນມີຊັບພະຍາກອນທີ່ຫຼວງຫຼາຍສາມາດຮ່ວມມືພາຍໃຕ້ກອບຕ່າງຝ່າຍຕ່າງໄດ້ຮັບຜົນປະໂຫຍດ. ທ່ານ ຮອງນາຍົກລັດຖະມົນຕີແຫ່ງ ສປປ ລາວ ໄດ້ໂອ້ລົມເຖີງການຮ່ວມມື2ຝ່າຍໃນການພັດທະນາພື້ນຖານໂຄງລ່າງເຊັ່ນ: ສືບຕໍ່ໃຫ້ການຊ່ວຍເຫລືອການສ້າງທາງລົດໄຟຄວາມໄວສູງ ແລະ ໃຫ້ການຊ່ວຍເຫຼືອສ້ອມແປງເສັ້ນທາງເຂົ້າສູ່ເຂດການຜະລິດກະສິກຳ ຂອງຊາວກະສິກອນ, ເພື່ອເຮັດໃຫ້ຜົນຜະລິດຂອງຊາວກະສິກອນອອກສູ່ຕະຫຼາດໄດ້ຫຼາຍ ສາມາດສ້າງລາຍຮັບໃຫ້ແກ່ຄອບຄົວເພີ້ມຂື້ນ ແລະ ສືບຕໍ່ໃຫ້ການຊ່ວຍເຫຼືອທາງດ້ານເຕັກນິກວິຊາການທີ່ທັນສະໄໝ ໃນການປູກ-ການລ້ຽງ ໂດຍສະເພາະການປູກພືດ, ຜັກ ທີ່ປອດສານພິດ ແລະ ການຮ່ວມມືໃນຫຼາຍໆດ້ານ ບົນພື້ນຖານການຜັນຂະຫຍາຍສາຍພົວພັນທີ່ເປັນມູນເຊື້ອ ບົນຈິດໃຈຄູ່ຮ່ວມມືແບບເພື່ອນມິດຍຸດທະສາດຮອບດ້ານຍາວນານເຊີ່ງກັນ ແລະ ກັນ ຮັບປະກັນ 4 ດີ(ເພື່ອນບ້ານທີ່ດີ, ເພື່ອນມິດທີ່ດີ, ສະຫາຍທີ່ດີ ແລະ ຄູ່ຮ່ວມຍຸດທະສາດທີ່ດີ)ລະຫວ່າງສອງລັດຖະບານ ສປປ ລາວ ແລະ ສປ ຈີນ.
ຂຽນໂດຍ: ທ. ອາລົງກອນ ສຸວັນນະສຸກ
ກວດແກ້ໂດຍ: ທ່ານ ເຂັມພອນ ທິພົມມະຈັນ